仙谷遇毛女意知是秦宮人
作者：常建
朝代：唐

paragraphs: 溪口水石淺，泠泠明藥叢。
入溪雙峰峻，松栝疎幽風。
垂嶺枝嫋嫋，翳泉花濛濛。
夤緣霽人目，路盡心彌通。
盤石橫陽崖，前流殊未窮。
回潭清雲影，瀰漫長天空。
水邊一神女，千歲爲玉童。
羽毛經漢代，珠翠逃秦宮。
目覿神已寓，鶴飛言未終。
祈君青雲祕，願謁黃仙翁。
嘗以耕玉田，龍鳴西頂中。
金梯與天接，幾日來相逢。